1824માં બર્મા આજનું મ્યાનમાર અને આસામના જંગલો અને પર્વતો પર ચાના છોડ મળી આવ્યા. જેથી અત્યાર સુધી ચીન પાસેથી ચા ખરીદતા અંગ્રેજોએ ચાના ઉત્પાદનની શરુઆત કરી. 1836માં ભારતમાં અને 1867માં અંગ્રેજોએ શ્રીલંકામાં ચાની ખેતીની શરુઆત કરી. પહેલા તો ખેતી માટે બીયારણ ચીનથી જ લેવામાં આવતું હતું. પરંતુ ત્યાર બાદ આસામમાં ઉગેલી ચાના બીજનો ઉપયોગ થવા લાગ્યો. ભારતમાં અંગ્રેજોએ ચાનું ઉત્પાદન મુખ્યરુપે તો પોતાના દેશના લોકોની ચાની માગને પૂરી કરવા માટે શરુ કર્યું હતું. 1950 સુધી તો ભારતમાં ચાનો વપરાશ નહીવત જ હતો. પરંતુ આજે ભારતના દરેક ગામડાથી લઈને શહેરની ઘણી ગલ્લીના ખૂણે તમને ચાની એકાદી લારી તો દેખાય જ જશે.